על רקע הדיבורים על הפסקת אש עם חמאס, כלי טיס של חיל האוויר תקף היום (שבת) חוליית מחבלים ששיגרה בלוני תבערה מרצועת עזה לשטח ישראל. משעות הבוקר פרצו שתי שריפות באזור בארי כתוצאה משיגור הבלונים.
לוחמי האש בסיוע של צה"ל, קק"ל, רשות הטבע והגנים ורבש"צים של היישובים הצליחו להשתלט על האש. לאורך יום שישי התאספו כ-8,000 פלסטינים ב-5 מוקדים לכל אורך גדר המערכת וניסו לחבל בתשתיות הביטחון. מדובר צה"ל נמסר כי הצבא הגיב באמצעים לפיזור הפגנות ובירי בהתאם להוראות הפתיחה באש. משרד בריאות הפלסטיני דיווח על הרוג אחד וכ-120 פצועים בעימותים עם כוחות צה"ל סמוך לגדר הגבול.
כמו כן, מספר פלסטינים חצו את גדר המערכת בדרום הרצועה והשליכו מטען ובקבוקי תבערה סמוך לגבול. לאחר מכן הם נמלטו לשטח הרצועה, ובתגובה, תקף טנק של צה"ל עמדה השייכת לארגון הטרור חמאס.
הנהגת חמאס קיבלה אמש את תוכנית ההסדרה שיזמה מצרים, זאת בתמורה לפתיחת מעבר רפיח לסיני והקלות במעברים ארז וכרם שלום. לקראת ביצוע התכנית, אישיות ישראלית בכירה ביותר יצאה לקטר וביצעה שם שיחות לתקצב את התכנית.